钦定古今图书集成/历象汇编/历法典/第073卷 > 宋史 > 中星
## 钦定古今图书集成/历象汇编/历法典/第073卷 > 宋史 > 中星

中星，四时中星，见于《尧典》。盖圣人南面而治天下，即
日行而定四时，虚、鸟、火、昴之度在天，夷、隩、析、因之候
在人。故书首载之，以见授时为政之大也。而后世考
验，冬至之日，尧时躔虚，至于三代则躔于女，春秋时
在牛，至后汉永元已在斗矣，大略六十馀年，辄差一
度。开禧占测，已在箕宿，较之尧时，几退四十馀度。盖
自汉太初至今，已差一气有馀，而太阳之躔十二次，
大约中气前后，乃得本月宫次。盖太阳日行一度，近
岁《纪元历》定岁差约退一分四十馀秒。盖太阳日行
一度而微迟缓，一年周天而微差，积累分秒而躔度
见焉。历象考之，万五千年之后，所差半周天，寒暑将
易位，世未有知其说者焉。